Κώστας Σλούκας

Σταδιοδρομία

Ο Κώστας Σλούκας γεννήθηκε στις 15 Ιανουαρίου του 1990 στη Θέρμη. Ξεκίνησε την καριέρα του αγωνιζόμενος στον Μέγα Αλέξανδρο και μετά με τη νεανική ομάδα του Μαντουλίδη στη Θεσσαλονίκη. Το 2008 πήγε στο Ελληνικό Πρωτάθλημα Α1 με τον Ολυμπιακό Πειραιώς. Το 2010 δόθηκε δανεικός στον Άρη.
Στη λήξη του αγώνα Γαλατασαράι-Ολυμπιακός στις 26 Ιανουαρίου 2012, ο Σλούκας πέτυχε ένα απίστευτο καλάθι πίσω από τη σέντρα και ισοφάρισε, στέλνοντας το παιχνίδι στην παράταση.
Τη σεζόν 2011-2012, κέρδισε με την ομάδα του Ολυμπιακού  την Ευρωλίγκα, σε έναν αξέχαστο τελικό απέναντι στην ΤΣΣΚΑ Μόσχας και το Πρωτάθλημα Ελλάδος με αντίπαλο τον Παναθηναϊκό με σκορ σειράς τελικών 3-2. Την επόμενη σεζόν, θα γίνει back to back πρωταθλητής Ευρώπης με τον Ολυμπιακό . Επίσης, βοήθησε την ομάδα να κατακτήσει το Διηπειρωτικό Κύπελλο πετυχαίνοντας δύο νίκες (81–70, 86–69) επί της Πρωταθλήτριας Αμερικής Πινιέιρος Σκάι στο διπλό τελικό του Σάο Πάολο στις 4 με 6 Οκτωβρίου 2013. Έπαιξε στον Ολυμπιακό μέχρι τον Ιούνιο του 2015. 
Στις 29 Ιουνίου 2015, η Φενέρμπαχτσε ανακοίνωσε την έναρξη της συνεργασίας της με τον Σλούκα, για τα επόμενα 3 χρόνια. Με τη Φενέρ έφτασε στο Final-4 του Βερολίνου όπου ηττήθηκε στον τελικό από την ΤΣΣΚΑ Μόσχας. Στην Τουρκία κατέκτησε το πρωτάθλημα κόντρα στην Εφές. Το 2017 κατέκτησε με την Φενέρμπαχτσε την τρίτη Ευρωλίγκα της καριέρας του, στο Final 4 της Κωνσταντινούπολης, νικώντας τον Ολυμπιακό με 80-64. Επίσης κατέκτησε και το πρωτάθλημα Τουρκίας για δεύτερη συνεχόμενη φορά, νικώντας στη σειρά των τελικών την Μπεσίκτας με 4-0. Το καλοκαίρι ανανέωσε το συμβόλαιό του με τη Φενέρ μέχρι το 2020, απορρίπτοντας προτάσεις από Παναθηναϊκό και Ολυμπιακό. Στις 4 Οκτωβρίου 2017 κατέκτησε το σούπερ καπ αφού η Φενέρ επιβλήθηκε με 75-64 της Μπάνβιτ. Το 2018 κατέκτησε για τρίτη φορά το πρωτάθλημα Τουρκίας. Στην Ευρωλίγκα έφτασε μέχρι τον τελικό της διοργάνωσης, μη έχοντας χάσει ποτέ σε ημιτελικό στην καριέρα του, αλλά ηττήθηκε από την Ρεάλ Μαδρίτης. Στις 17 Φεβρουαρίου 2019 κατέκτησε το κύπελλο Τουρκίας με τον ίδιο να πετυχαίνει 19 πόντους. Τον Απρίλιο του 2019, προκρίθηκε στο 7ο Final Four του τα τελευταία οκτώ χρόνια και κατέλαβε μία θέση στην καλύτερη ομάδα της Ευρωλίγκα για το 2018/19. Στους τελικούς της Τουρκίας ηττήθηκε από την Εφές με 4-3 στη σειρά των τελικών. 
Στο τέλος της χρονιάς ανανέωσε με την Φενέρμπαχτσε για τρία ακόμα χρόνια.

Εθνική Ομάδα

Σε διεθνές επίπεδο, ο Σλούκας συμμετείχε στην Εθνική Ομάδα Εφήβων, με την οποία κέρδισε το αργυρό μετάλλιο στο Ευρωπαϊκό Πρωτάθλημα 2007 και το χρυσό μετάλλιο στο Ευρωπαϊκό Πρωτάθλημα 2008 στη Ρόδο, όπου κατατάχθηκε στην καλύτερη ομάδα του τουρνουά. Επίσης κέρδισε το αργυρό μετάλλιο στο Παγκόσμιο Πρωτάθλημα Νέων 2009 και το χρυσό μετάλλιο στο Ευρωπαϊκό Πρωτάθλημα Νέων 2009. Ακόμα κέρδισε το αργυρό μετάλλιο στο Ευρωπαϊκό Πρωτάθλημα Νέων 2010. 
Τον επόμενο χρόνο συμμετείχε με την Εθνική Ανδρών στο Ευρωπαϊκό πρωτάθλημα 2011 στη Λιθουανία, στο οποίο η Εθνική τερμάτισε 6η. Ο ίδιος δεν κατάφερε να πάρει πολλά λεπτά συμμετοχής, παρά μόνο στον αγώνα με την Γεωργία, όπου έπαιξε για περίπου 8 λεπτά. Το 2012 δεν εντάχθηκε, παρά την συμμετοχή του στην προετοιμασία, στην δωδεκάδα της Εθνικής για την πρόκρισή της στους Ολυμπιακούς Αγώνες του Λονδίνου. Ωστόσο, κατάφερε να ενταχθεί στο ρόστερ την επόμενη χρονιά για το Ευρωπαϊκό Πρωτάθλημα της Σλοβενίας το 2013, όπου η Εθνική κατέκτησε την 11η θέση. Ο Σλούκας ήταν παρών στο Παγκόσμιο πρωτάθλημα του 2014 στην Ισπανία, καθώς και στο Ευρωπαϊκό Πρωτάθλημα του 2015. Δε συμμετείχε λόγω τραυματισμού στο Προολυμπιακό τουρνουά στο Τορίνο το 2016. Επέστρεψε στην εθνική για το Ευρωμπάσκετ 2017 στο οποίο ήταν ένας από τους κορυφαίος παίκτες της ομάδας έχοντας μέσο όρο 14.9 πόντους 3.4 ριμπάουντ, 1.1 κλεψίματα και 4.1 ασίστ. Το 2019 αγωνίστηκε στο Παγκόσμιο Κύπελλο της Κίνας. Ο Σλούκας έχει αγωνιστεί με την εθνική ομάδα σε 98 παιχνίδια σκοράροντας 598 πόντους (μ.ο: 6.10).

Προσωπική ζωή

Αδελφή του Κωνσταντίνου Σλούκα είναι η καλαθοσφαιρίστρια Αναστασία Σλούκα, η οποία αναδείχθηκε Πρωταθλήρια Ελλάδος το 2013 με τον Παναθηναϊκό.